*****

ΚΑΝΟΝΙΣΜΟΣ (ΕΟΚ) αριθ. 1385/89 ΤΗΣ ΕΠΙΤΡΟΠΗΣ

της 22ας Μαΐου 1989

περί θεσπίσεως των λεπτομερειών κανόνων που εφαρμόζονται κατά την αγορά σιτηρών που κατέχονται από οργανισμό παρεμβάσεως για την παροχή κοινοτικής επισιτιστικής βοήθειας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1213/89 (2), και ιδίως το άρθρο 7 παράγραφος 5,

τον κανονισμό (ΕΟΚ) αριθ. 1581/86 του Συμβουλίου της 23ης Μαΐου 1986 για τον καθορισμό των γενικών κανόνων παρεμβάσεως στον τομέα των σιτηρών (3), όπως τροποποιήθηκε από τον κανονισμό (ΕΟΚ) αριθ. 195/89 (4), και ιδίως το άρθρο 4 δεύτερο εδάφιο,

Εκτιμώντας:

ότι στο άρθρο 4 δεύτερο εδάφιο του κανονισμού (ΕΟΚ) αριθ. 1581/86 προβλέπεται ότι η αγορά σιτηρών από οργανισμούς παρεμβάσεως για την παροχή κοινοτικής επισιτιστικής βοήθειας - στα πλαίσια διεθνών συμβάσεων ή άλλων συμπληρωματικών προγραμμάτων - πραγματοποιείται με όρους τιμών και σύμφωνα με τους λεπτομερείς κανόνες που προκαθορίζονται·

ότι, για να επιτραπεί η συμμετοχή των ενδιαφερομένων, με τους καλύτερους όρους, στη διαδικασία ανάθεσης των συμβάσεων για τη χορήγηση επισιτιστικής βοήθειας, πρέπει να τους δίδεται η δυνατότητα να εξετάζουν, με δικά τους έξοδα, την ποιότητα και τα χαρακτηριστικά του προϊόντος πριν από τη λήξη της προθεσμίας που έχει καθορισθεί για την υποβολή των προσφορών·

ότι, για να διευκολυνθούν οι σχετικές εργασίες, οι αιτήσεις αγοράς πρέπει να περιλαμβάνουν όλες τις αναγκαίες ενδείξεις για την εξακρίβωση του προϊόντος·

ότι, για να αποφευχθεί η διατάραξη της κοινοτικής αγοράς καθώς και οι ενδεχόμενες στρεβλώσεις του ανταγωνισμού μεταξύ των εμπορευομένων της Κοινότητας, η τιμή αγοράς των εμπορευμάτων από δημόσια αποθέματα πρέπει να καθορίζεται με κάθε σαφήνεια και να είναι γνωστή στους ενδιαφερομένους εκ των προτέρων· ότι, λαμβάνοντας υπόψη τις ανάγκες αυτές, πρέπει να προβλεφθεί ότι για τα εμπορεύματα που αγοράζονται από τον υπερθεματιστή κοινοτικής επισιτιστικής βοήθειας, πρέπει να καταβάλλεται η τιμή αγοράς στην παρέμβαση που προσδιορίζεται κατ' εφαρμογή του άρθρου 7 παράγραφος 3 του κανονισμού (ΕΟΚ) αριθ. 2727/75·

ότι, για να μη μεταβάλλονται, μετά την κατακύρωση της αγοράς, οι όροι ανταγωνισμού που υπάρχουν κατά τη φάση της υποβολής των προσφορών για την ανάθεση των συμβάσεων χορηγήσεως επισιτιστικής βοήθειας, πρέπει να προβλεφθεί παρέκκλιση από την εφαρμογή ορισμένων διαδικασιών προσαρμογής των τιμών συναρτήσει της ημερομηνίας συνάψεως της συμβάσεως αγοράς ή της ημερομηνίας αναλήψεως του εμπορεύματος·

ότι ο κανονισμός (ΕΟΚ) αριθ. 2200/87 της Επιτροπής της 8ης Ιουλίου 1987 για τις γενικές λεπτομέρειες συγκεντρώσεως στην Κοινότητα των προϊόντων που θα χορηγηθούν ως κοινοτική επισιτιστική βοήθεια (5) προβλέπει, στο άρθρο 4, τη δυνατότητα για τον υπερθεματιστή να παραδίδει για την επισιτιστική βοήθεια όχι το εμπόρευμα που προέρχεται από δημόσιο απόθεμα ή το οποίο ενδεχομένως έχει παρασκευασθεί από αυτό, αλλά εμπόρευμα που έχει συγκεντρωθεί στην αγορά ή έχει παρασκευασθεί από αυτό, εφόσον αγοράζει το εμπόρευμα που αναφέρεται στην προκήρυξη του διαγωνισμού· ότι η τήρηση της τελευταίας υποχρεώσεως είναι πρωταρχική, αφενός, προς επίτευξη του στόχου που επιδιώκεται για τη συμβολή στην εξυγίανση των δημοσίων αποθεμάτων και, αφετέρου, προς εξασφάλιση της ισότητας ως προς τα εμπορεύματα κατά τη διαδικασία ανάθεσης των συμβάσεων για τη χορήγηση επισιτιστικής βοήθειας· ότι πρέπει, ως εκ τούτου, να προβλεφθεί η σύσταση από τον υπερθεματιστή ειδικής εγγυήσεως προς εξασφάλιση της τηρήσεως της υποχρεώσεως πληρωμής της τιμής αγοράς στο συγκεκριμένο οργανισμό παρεμβάσεως σε σύντομη προθεσμία· ότι, κατά συνέπεια, και αποβλέποντας στον ίδιο αντικειμενικό σκοπό, πρέπει να προβλεφθεί ότι η έλλειψη υποβολής αιτήσεως αγοράς στον οργανισμό παρεμβάσεως με τους προαναφερθέντες όρους έχει ως αποτέλεσμα την απώλεια της εγγυήσεως σχετικά με τη χορήγηση της επισιτιστικής βοήθειας που έχει συσταθεί κατ' εφαρμογή του άρθρου 12 του κανονισμού (ΕΟΚ) αριθ. 2200/87· ότι πρέπει, για τη σύσταση και την αποδέσμευση αυτής της ειδικής εγγυήσεως, να εφαρμοστούν οι διατάξεις του κανονισμού (ΕΟΚ) αριθ. 2220/85 της Επιτροπής της 22ας Ιουλίου 1985 περί καθορισμού των κοινών λεπτομερειών εφαρμογής του καθεστώτος των εγγυήσεων για τα γεωργικά προϊοντα (6), όπως τροποποιήθηκε από τον κανονισμό (ΕΟΚ) αριθ. 1181/87 (7)·

ότι η εκτέλεση των συμβάσεων για την παροχή κοινοτικής επισιτιστικής βοήθειας αποτελεί αντικείμενο καθεστώτος ειδικής εποπτείας και ότι δεν πρέπει να εφαρμοστούν, συνεπώς, οι διατάξεις του κανονισμού (ΕΟΚ) αριθ. 569/88 της Επιτροπής της 16ης Φεβρουαρίου 1988 για τον καθορισμό των κοινών λεπτομερειών ελέγχου και χρησιμοποιήσεως ή/και του προορισμού προϊόντων που προέρχονται από την παρέμβαση (8), όπως τροποποιήθηκε τελευταία από τον κανονισμό (ΕΟΚ) αριθ. 1045/89 (9)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα σιτηρά που κατέχονται από οργανισμό παρεμβάσεως προς εκτέλεση δεδομένης συμβάσεως για την παροχή κοινοτικής επισιτιστικής βοήθειας κατά την έννοια του άρθρου 4 δεύτερο εδάφιο του κανονισμού (ΕΟΚ) αριθ. 1581/86, που πραγματοποιείται σύμφωνα με τις διατάξεις του κανονισμού (ΕΟΚ) αριθ. 220/87 και τους όρους της προκήρυξης διαγωνισμού με ανοικτή ή κλειστή διαδικασία για την ανάθεση της σχετικής σύμβασης, αγοράζονται σύμφωνα με τις διατάξεις του παρόντος κανονισμού.

Άρθρο 2

Για την εκτέλεση της συμβάσεως που αναφέρεται στο άρθρο 1, ο ενδιαφερόμενος οργανισμός παρέμβασης διαθέτει εμπόρευμα που ανταποκρίνεται στα χαρακτηριστικά που έχουν οριστεί στην προκήρυξη διαγωνισμού με ανοικτή ή κλειστή διαδικασία.

Ο οργανισμός παρεμβάσεως λαμβάνει τα αναγκαία μέτρα ώστε κάθε εμπορευόμενος που ενδιαφέρεται να υποβάλλει προσφορά στο διαγωνισμό για την ανάθεση της σχετικής συμβάσεως να είναι σε θέση, μόλις δημοσιευθεί η προκήρυξη διαγωνισμού με ανοικτή ή κλειστή διαδικασία, να εξετάσει, με δικά του έξοδα, δείγματα που έχουν ληφθεί από το προς συγκέντρωση προϊόν. Οι αιτήσεις εξετάσεως μπορούν να υποβληθούν και οι δειγματοληψίες μπορούν να πραγματοποιηθούν πριν από τη λήξη της προθεσμίας που ορίζεται για την υποβολή των προσφορών στα πλαίσια της προαναφερθείσας διαδικασίας.

Άρθρο 3

1. Μέσα στις έξι εργάσιμες ημέρες που έπονται της αναθέσεως της συμβάσεως για τη χορήγηση επισιτιστικής βοήθειας, ο ενδιαφερόμενος εμπορευόμενος υποβάλλει στον οργανισμό παρεμβάσεως, με οποιοδήποτε μέσο γραπτής επικοινωνίας, αίτηση αγοράς σχετικά με την ποσότητα της παρτίδας ή των παρτίδων για τη χορήγηση των οποίων έχει κατακυρωθεί υπερθεματιστής. Η αίτηση αναφέρει:

α) το όνομα και τη διεύθυνση του αιτούντος·

β) την αναφορά στην πράξη της κοινοτικής επισιτιστικής βοήθειας, με τον αριθμό της συγκεκριμένης παρτίδας ή των παρτίδων για τη χορήγηση των οποίων ο εμπορευόμενος έχει κατακυρωθεί υπερθεματιστής.

2. Η αίτηση συνοδεύεται με την απόδειξη ότι ο ενδιαφερόμενος είναι υπερθεματιστής για την εν λόγω χορήγηση. Η απόδειξη αυτή προσκομίζεται με αντίγραφο της κοινοποιήσεως της ανάθεσης της συμβάσεως που του έχει απευθυνθεί από την Επιτροπή.

3. Η αίτηση αγοράς γίνεται αποδεκτή μόνον εάν είναι σύμφωνη με τις προδιαγραφές των παραγράφων 1 και 2 και αν συνοδεύεται από την απόδειξη ότι ο αιτών έχει συστήσει, σύμφωνα με τις διατάξεις του τίτλου ΙΙΙ του κανονισμού (ΕΟΚ) αριθ. 2220/87, εγγύηση ποσού ίσου με την τιμή αγοράς της παρτίδας ή των παρτίδων των εν λόγω σιτηρών, που καθορίζεται σύμφωνα με το άρθρο 5.

4. Με την επιφύλαξη περιπτώσεων ανωτέρας βίας, η έλλειψη υποβολής αιτήσεως αγοράς μέσα στην προθεσμία που αναφέρεται στην παράγραφο 1 έχει ως αποτέλεσμα την απώλεια της εγγυήσεως που έχει συσταθεί κατ' εφαρμογή του άρθρου 12 του κανονισμού (ΕΟΚ) αριθ. 2200/87, με τους όρους που καθορίζονται στην προκήρυξη διαγωνισμού με ανοικτή ή κλειστή διαδικασία.

Άρθρο 4

Ο οργανισμός παρεμβάσεως, σε προθεσμία τριών εργασίμων ημερών από την ημέρα υποβολής της αιτήσεως αγοράς, πληροφορεί με γραπτή τηλεπικοινωνία τον αιτούντα για την αποδοχή της εν λόγω αιτήσεως, όταν αυτή πληροί τις διατάξεις του άρθρου 3.

Άρθρο 5

1. Η τιμή που πρέπει να πληρωθεί για την αγορά των εν λόγω σιτηρών είναι η τιμή αγοράς στην παρέμβαση που αναφέρεται στο άρθρο 7 παράγραφος 4 του κανονισμού (ΕΟΚ) αριθ. 2727/75, η οποία ισχύει για το εν λόγω σιτηρό την ημέρα που έχει καθορισθεί στην προκήρυξη διαγωνισμού με ανοικτή ή κλειστή διαδικασία για τη χορήγηση επισιτιστικής βοήθειας, χωρίς προσαρμογή συναρτήσει της ποιότητας του προϊόντος. Η τιμή αυτή δεν προσαρμόζεται επίσης συναρτήσει της ποιότητας της πραγματικής ημερομηνίας αναλήψεως από τον οργανισμό παρεμβάσεως και νοείται για εμπόρευμα φορτωμένο χύμα επί του μέσου μεταφοράς στην αποθήκη.

2. Η ισοτιμία που εφαρμόζεται στην τιμή αγοράς είναι η αντιπροσωπευτική ισοτιμία που ισχύει την ημέρα λήξεως της προθεσμίας που έχει καθορισθεί για την υποβολή των προσφορών στην προκήρυξη διαγωνισμού με ανοικτή ή κλειστή διαδικασία για την επισιτιστική βοήθεια.

Άρθρο 6

1. Ο αγοραστής πληρώνει στον οργανισμό παρεμβάσεως την τιμή αγοράς των σιτηρών, πριν από την ανάληψη του εμπορεύματος, σε προθεσμία δεκαπέντε ημερών από την κοινοποίηση της αποδοχής της αιτήσεως που αναφέρεται στο άρθρο 4.

Μέσα στην προθεσμία που αναφέρεται στο πρώτο εδάφιο, η ανάληψη του εμπορεύματος μπορεί να γίνει τμηματικά με τη σύμφωνη γνώμη του οργανισμού παρεμβάσεως· στην περίπτωση αυτή η πληρωμή γίνεται τμηματικά, για να ληφθεί υπόψη το πραγματικό χρονοδιάγραμμα αναλήψεως του εμπορεύματος.

Η πληρωμή της τιμής αγοράς συνιστά πρωταρχική απαίτηση κατά την έννοια του άρθρου 20 του κανονισμού (ΕΟΚ) αριθ. 2220/85.

2. Οι κίνδυνοι και οι δαπάνες αποθηκεύσεως για τα σιτηρά που δεν αναλαμβάνονται μέσα στην προθεσμία που αναφέρεται στην παράγραφο 1, επιβαρύνουν τον εμπορευόμενο.

Άρθρο 7

Η εγγύηση που αναφέρεται στο άρθρο 3 παράγραφος 3 αποδεσμεύεται σύμφωνα με τις διατάξεις του τίτλου V του κανονισμού (ΕΟΚ) αριθ. 2220/85. Άρθρο 8

Η Επιτροπή ανακοινώνει στον ενδιαφερόμενο οργανισμό παρεμβάσεως, σε προθεσμία τριών εργασίμων ημερών από την ανάθεση της συμβάσεως χορηγήσεως, όλες τις αναγκαίες πληροφορίες για την καλή διεξαγωγή της αγοράς, και ιδίως το όνομα του ή των υπερθεματιστών των παρτίδων που πρέπει να συγκεντρωθούν για την εκτέλεση της συμβάσεως χορηγήσεως της κοινοτικής επισιτιστικής βοήθειας.

Άρθρο 9

Οι διατάξεις του κανονισμού (ΕΟΚ) αριθ. 569/88 της Επιτροπής δεν εφαρμόζονται στις αγορές που πραγματοποιούνται από οργανισμούς παρεμβάσεως κατ' εφαρμογή του παρόντος κανονισμού.

Άρθρο 10

Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Μαΐου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 128 της 11. 5. 1989, σ. 1.

(3) ΕΕ αριθ. L 139 της 24. 5. 1986, σ. 36.

(4) ΕΕ αριθ. L 25 της 28. 1. 1989, σ. 22.

(5) ΕΕ αριθ. L 204 της 25. 7. 1987, σ. 1.

(6) ΕΕ αριθ. L 205 της 3. 8. 1985, σ. 1.

(7) ΕΕ αριθ. L 113 της 30. 4. 1987, σ. 31.

(8) ΕΕ αριθ. L 55 της 1. 3. 1988, σ. 1.

(9) ΕΕ αριθ. L 111 της 22. 4. 1989, σ. 12.